Document ID: 31987R0801

*****
ΚΑΝΟΝΙΣΜΟΣ (ΕΟΚ) αριθ. 801/87 ΤΟΥ ΣΥΜΒΟΥΛΙΟΥ
της 16ης Μαρτίου 1987
για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (2), και ιδίως το άρθρο 3 παράγραφος 2,
την πρόταση της Επιτροπής,
τη γνώμη του Ευρωπαϊκού Κοινοβουλίου (3),
τη γνώμη του Ελεγκτικού Συνεδρίου (4),
Εκτιμώντας:
ότι πρέπει να ληφθούν, εκτάκτως, πρόσθετα μέτρα το 1987 και το 1988 προκειμένου να επιταχυνθεί η διάθεση βουτύρου που βρίσκεται σε δημόσια αποθέματα και να καθορισθούν ειδικοί κανόνες για τη χρηματοδότησή τους, ώστε να κλιμακωθεί σε περισσότερα οικονομικά έτη η προκύπτουσα επιβάρυνση του προϋπολογισμού·
ότι, για το λόγο αυτό, η χρηματοδότηση από το ΕΓΤΠΕ, τμήμα Εγγυήσεων, των δαπανών σχετικά με τις απώλειες επί των πωλήσεων κατά τη διάρκεια των οικονομικών ετών 1987 και 1988 πρέπει να μεταφερθεί στο οικονομικό έτος 1989· ότι η χρηματοδότηση των δαπανών αυτών θα αρχίσει το 1989 και θα περιοριστεί στο 25 % για το εν λόγω οικονομικό έτος, με την υποχρέωση να χρηματοδοτηθεί το υπόλοιπο 75 % κατά τμήματα ύψους 25 % κατά τη διάρκεια των επομένων τριών οικονομικών ετών·
ότι η άμεση θέσπιση αυτών των μέτρων αποτελεί προϋπόθεση της πλήρους αποτελεσματικότητάς τους·
ότι πρέπει να τροποποιηθεί ανάλογα ο κανονισμός (ΕΟΚ) αριθ. 1883/78 (5), όπως τροποποιήθηκε τελευταία από τον κανονισμό (ΕΟΚ) αριθ. 1334/86 (6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 παράγραφος 1 του κανονισμού (ΕΟΚ) αριθ. 1883/78, προστίθενται τα ακόλουθα εδάφια:
«Για τις ειδικές διαθέσεις του βουτύρου που προέρχεται από δημόσια αποθέματα, οι οποίες αποφασίζονται στα πλαίσια κοινής οργάνωσης αγοράς στον τομέα του γάλακτος και των γαλακτοκομικών προϊόντων το 1987 και το 1988 και αναφέρονται στην παρούσα διάταξη, η χρηματοδότηση της απώλειας επί των πωλήσεων αρχίζει το 1989 και περιορίζεται στο 25 % του ποσού της απώλειας που διαπιστώνεται κατά το οικείο οικονομικό έτος. Το υπόλοιπο 75 % χρηματοδοτείται κατά τμήματα ύψους 25 % κατά τα τρία επόμενα οικονομικά έτη. Η χρηματοδότηση αυτή διενεργείται, εκτός ανυπέρβλητου κωλύματος, κατά το πρώτο τρίμηνο κάθε συγκεκριμένου έτους.
Η απώλεια επί των πωλήσεων αντιστοιχεί στα ανοίγματα μεταξύ της αξίας των μεταφερομένων ποσοτήτων, που αναφέρονται στο άρθρο 1 παράγραφος 1 στοιχείο γ) του κανονισμού (ΕΟΚ) αριθ. 3247/81 του Συμβουλίου (1), και της αξίας των ποσοτήτων που έχουν διατεθεί κατ' εφαρμογή μέτρου όπως αναφέρεται στο προηγούμενο εδάφιο.
Τα ποσά τα οποία δεν έχουν ακόμη αποδοθεί όσον αφορά τις απώλειες που υπολογίζονται με τον τρόπο αυτό τοκίζονται με τα επιτόκια που καθορίζονται κατ' εφαρμογή του άρθρου 5.
(1) ΕΕ αριθ. L 327 της 14. 11. 1981, σ. 1.»
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Δεκεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Μαρτίου 1987.

Labels: 3
15
19